ORDE do 17 de marzo de 2005 de aprobación definitiva da modificación puntual do Plan Xeral de Ordenación Municipal do concello da Coruña para a reconstrución do mercado de Elviña. (Expediente AC 04/022 AD).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 14/06/2005

O planeamento urbanístico vixente no municipio da Coruña é o Plan Xeral de Ordenación Municipal, que foi aprobado definitivamente polo concello o 19-10-1998 ao abeiro da Lei 1/1997.
O Concello da Coruña formula unha modificación do Plan Xeral de Ordenación Municipal vixente, que ten por obxecto:
a) A ampliación dunha parcela cualificada no vixente plan xeral como equipamento comercial
público (terreos ocupados actualmente polo mercado de Elviña e unha área de xogos lindante), incluíndo os terreos do extremo norte do seu rueiro (uns 300 ou 400 m) actualmente cualificados como viario (peonil) e infraestruturas urbanas de titularidade privada.
b) A modificación do carácter, de privado a público, do equipamento cultural situado inmediatamente ao leste do mercado, para axustalo á realidade, dado que esa parcela está ocupada actualmente pola Biblioteca Pública do Estado Miguel González Garcés.
Dado o seu alcance, a modificación limítase á introdución das correspondentes alteracións na folla G-10 dos planos de réxime e xestión do solo urbano e de clasificación, cualificación e regulación do solo e a edificación no solo urbano e de núcleo rural, rede viaria e aliñacións, polo que non contén normativa nin ordenanzas.
De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Rematada a fase de elaboración da modificación puntual, e inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido o 30-7-2004 de conformidade co disposto no artigo 85.1º da Lei 9/2002, con observacións ao proxecto daquela presentado.
O Pleno da Corporación, en sesión do 5 de outubro de 2004, aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 7 de decembro e nos xornais La Voz de Galicia e El Ideal Gallego, en ambos casos os días 8 e 9 de novembro de 2004, resultando presentada unha alegación, conforme o certificado incluído para o efecto no expediente.
No expediente constan os informes proposta favorables á aprobación inicial, subscritos por técnicos municipais e coa conformidade do secretario do concello do 24-8-2004 e 12-1-2005 e do encargado de patrimonio municipal do 25-8-2004, sobre a titularidade municipal dos terreos afectados pola modificación do ámbito cualificado como comercial público.
O Pleno da Corporación, en sesión do 11 de febreiro de 2005, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
No proxecto aprobado provisionalmente cumpríronse as observacións vinculantes sinaladas no informe da consellería previo á aprobación inicial.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data
DISPOÑO:
Artigo único.-Aprobar definitivamente a modificación puntual do Plan Xeral de Ordenación Municipal do concello da Coruña para a reconstrución do mercado de Elviña.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 17 de marzo de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda